b'\n_START_ARTICLE_\nFolding@home\n_START_PARAGRAPH_\nFolding@Home (F@H) yra nekomercinis paskirstyto skai\xc4\x8diavimo projektas, inicijuotas Stanfordo Universiteto, kuris tiria baltym\xc5\xb3 lankstym\xc4\x85si, \xe2\x80\x9eneteising\xc4\x85\xe2\x80\x9d lankstym\xc4\x85si, baltym\xc5\xb3 agregacij\xc4\x85 ir su tuo susijusias ligas.\n_START_SECTION_\nApie k\xc4\x85 yra Folding@home?\n_START_PARAGRAPH_\nBaltymai\xc2\xa0\xe2\x80\x93 tai gamtos statybiniai blokeliai, i\xc5\xa1 kuri\xc5\xb3 sudaryti gyvi organizmai, ir taip pat \xe2\x80\x9edarbiniai arkliukai\xe2\x80\x9d, nanoma\xc5\xa1in\xc4\x97l\xc4\x97s, padedan\xc4\x8dios atlikti \xc4\xafvairius darbus. Ta\xc4\x8diau, prie\xc5\xa1 prad\xc4\x97dami savo funkcijas, jie praeina lankstymosi (angl. \xe2\x80\x9efolding\xe2\x80\x9d) proces\xc4\x85, kurio metu i\xc5\xa1 grandin\xc4\x97l\xc4\x97s susiveja \xc4\xaf kamuoliuk\xc4\x85, t. y. \xc4\xafgyja tretin\xc4\x99 strukt\xc5\xabr\xc4\x85. \xc5\xa0iai dienai lankstymosi procesas teb\xc4\x97ra m\xc4\xafsl\xc4\x97, nors padaryta ir did\xc5\xbeiul\xc4\x97 pa\xc5\xbeanga. Ta\xc4\x8diau yra puikiai \xc5\xbeinoma, kas atsitinka, kai baltymai susilanksto neteisingai: atsiranda tam tikri v\xc4\x97\xc5\xbeiniai susirgimai, Alzheimerio, Parkinsono ligos, kempinlig\xc4\x97, prion\xc5\xb3 kitimas, ir kiti mirtini sveikatos sutrikimai.\n_START_SECTION_\nK\xc4\x85 veikia Folding@home?\n_START_PARAGRAPH_\nPanaudojant naujausias kompiuterines technologijas ir pasaulin\xc4\xaf paskirstyt\xc4\x85j\xc4\xaf skai\xc4\x8diavim\xc4\x85, Folding@home specialistai bei mokslininkai modeliuoja lankstymosi procesus, siekdami geriau pa\xc5\xbeinti min\xc4\x97t\xc5\xb3 susirgim\xc5\xb3 mechanizm\xc4\x85, ir tik\xc4\x97dami \xc5\xa1i\xc5\xb3 pastang\xc5\xb3 d\xc4\x97ka pad\xc4\x97si\xc4\x85 pagrind\xc4\x85 naujai\xc2\xa0\xe2\x80\x93 lankstymosi medicinai._NEWLINE_Kadangi Folding@home yra paskirstyto skai\xc4\x8diavimo projektas, jame gali dalyvauti kiekvienas kompiuteris. Ta\xc4\x8diau i\xc5\xa1 pasaulyje \xc5\xa1iuo metu veikian\xc4\x8di\xc5\xb3 600 milijon\xc5\xb3 kompiuteri\xc5\xb3 tiktai 10 milijon\xc5\xb3 savo laisvus resursus panaudoja prasmingai, tai yra dalyvauja tinkliniuose skai\xc4\x8diavimuose. Tai yra \xc5\xa1imtus kart\xc5\xb3 galingesn\xc4\x97 sistema net u\xc5\xbe pa\xc4\x8dius naujausius superkompiuterius. Apskai\xc4\x8diuota, kad visi superkompiuteriai kartu pa\xc4\x97mus nepadaryt\xc5\xb3 tiek, kiek padaro kompiuteriai namuose, mokyklose ir \xc4\xafstaigose laisvu nuo darbo metu.'